V jedno jarné ráno sa myška Felícia vyberie do pekárne a cestou si nahlas kýchne. Jej kýchnutie znie ako piskot plný radosti a chuti do života. Práve prechádza okolo pán starosta. Prezradí jej, že v nej drieme skrytý hudobný talent, ktorý určite zdedila po svojej tete Jozefíne, svetoznámej pískačke. Odporučí jej navštíviť hudobnú školu, kde by mohla svoje nadanie rozvíjať. Rodina Myšiakovcov je však veľmi chudobná a hudobnú školu si za žiadnych okolností nemôže dovoliť. Preto brat Jonatán Felícii navrhne, aby sa spoločne vybrali do Berlína za tetou Jozefínou, ktorá by mohla malej myške pomôcť na jej ceste za veľkým snom.Voľné pokračovanie obrázkovej knižky Vianoce s tetou Jozefínou, ktoré vás svojimi utešenými a detailnými ilustráciami prenesie do dávnych čias. Ako sa líšili vtedajšie dopravné prostriedky od tých súčasných? Ako sa ľudia v minulosti obliekali? A aké rôzne povolania vykonávali? Dajte sa unášať príbehom o odhodlaní plniť si sny aj napriek prekážkam a ťažkostiam.